Walkabout (Pazudušie)

***Walkabout*** () ir ASV televīzijas seriāla "Pazudušie" pirmās sezonas ceturtā sērija. Sērijas režisors ir Džeks Benders, bet scenārists — Deivids Furijs. Sērija pārraidīta 2004. gada 13. oktobrī.

Sērija stāsta par Džona Loka pagātni, kurš pirms ierašanās uz salas bija paralizēts, bet sala kaut kādā veidā viņu izdziedināja. Arī stāstīts par to, kā Džons medī meža cūkas, lai pabarotu izdzīvojušos, jo nometnē sāk pietrūkt pārtikas.

## Sižets

### Uz salas
Naktī visi pamostas no trokšņa, kas nāk no atlūzām. Izrādās, ka tas ir mežacūku bars, kas atnācis un sācis ēst mirušo pasažieru līķus, kuri joprojām guļ atlūzās. Kad mežacūkas ir aizdzītas, Čārlijs iesaka mirušos aprakt, bet Saīds šo variantu noraida, jo viņiem nav lāpstu. Tad Džeks iesaka līķus sadedzināt.

No rīta izdzīvojušie sāk vākt malku ugunskuram. Saīds turpina uzlabot raidītāju un vēlas atrast franču signāla avotu, izmantojot paštaisītas antenas. Pēkšņi izrādās, ka pārtikas no lidmašīnas vairs nav, tad Loks parāda savu čemodānu, kas ir pilns ar nažiem, un saka, ka dosies medīt mežacūkas. Keita nolemj doties viņam līdzi, lai uzstādītu vienu no antenām. Arī Maikls pievienojas, bet pirms tam lūdz Sun pieskatīt Voltu. Klēra, kas savākusi mirušo pasažieru personīgās mantas, nolemj nolasīt piemiņas runu pirms līķu sadedzināšanas. Šenona un Būns apspriež Rozu, kura sēž atstatus; viņas vīrs arī bija lidmašīnā, bet tieši pirms avārijas devās uz tualeti.

Čārlijs atkal aiziet un iedzer heroīna devu, taču viņu atrod Šenona. Nepamanījusi heroīnu, viņa piedāvā pastaigāties un jautā, vai Čārlijs prot makšķerēt. Būns lūdz Džeku parunāt ar Rozu, jo pēc lidmašīnas avārijas Džeks veica viņai mākslīgo elpināšanu. Džeks piekrīt. Tikmēr medību laikā mežacūka uzbrūk grupai un ievaino Maiklu kājā, tāpēc Keita vēlas viņu aizvest atpakaļ uz nometni, un Loks nolemj turpināt medības viens pats. Čārlijs un Hugo mēģina noķert zivis, izmantojot paštaisītu šķēpu. Klēra iedod Saīdam fotogrāfiju ar sievieti, kuru viņš uzskatīja par pazudušu pēc lidmašīnas avārijas. Ceļā uz nometni Keita uzkāpj kokā un uzstāda antenu, kad viņa un Maikls tālumā ierauga kaut ko, kas lauž kokus.

Sojers atnes Klērai vairākus makus, kurus viņš atradis pirms dažām dienām. Sun māca Voltam tīrīt zobus ar alvejas lapu. Maikls un Keita atgriežas, pastāstot, kas ar viņiem notika. Šenona atnes Būnam zivi, ko noķēris Čārlijs, taču apgalvo, ka pati to noķērusi. Būns saprot patiesību un atvainojas Čārlijam, sakot Šenonai, ka viņa vienmēr izmanto cilvēkus savās interesēs. Džekam izdodas pārliecināt Rozu nākt viņam līdzi, bet viņa saka, ka Bernards — viņas vīrs, un cilvēki no lidmašīnas astes daļas ir dzīvi. Pēkšņi Džeks tālumā ierauga vīrieti tumšā uzvalkā, kurš pazūd, kad Džeks novērš skatienu. Vēlāk, sarunājoties ar Keitu, viņš atkal ierauga vīrieti, taču tas ieiet krūmos. Pēkšņi no džungļiem iznāk asiņains Loks ar mežacūkas līķi.

Tajā vakarā visi pulcējas uz piemiņas runu. Lielas fizelāžas daļas tiek aizdedzinātas kopā ar ķermeņiem, kamēr Klēra nolasa bojāgājušo vārdus.

### Loka atmiņas
Džons Loks pamostas pēc lidmašīnas avārijas, guļot smiltīs. Pārsteigts viņš kustina kāju pirkstus, pirms sniedzas pēc kurpes.

Pirms avārijas Džons strādā kartona kastu ražošanas uzņēmuma birojā. Darbs ir garlaicīgs: priekšnieks Rendijs pastāvīgi pazemo Loku, un viņa vienīgais draugs ir savāds kolēģis Vorens, ar kuru Džons spēlē galda spēli ar rotaļu karavīriem. Vairākas nedēļas Loks sapņo par lielu pārgājienu Austrālijā, uz kuru viņš drīz lidos. Par to viņš pastāsta Helēnai — telefona seksa operatorei, ar kuru viņš vienkārši ilgi sarunājas par dzīvi.

Kad viņš beidzot ierodas Austrālijā, ceļojumu aģents Džonam pasaka, ka šis pārgājiens ir ļoti grūts un bīstams, īpaši Džonam. Izrādās, ka Loks ir paralizēts no vidukļa uz leju, taču viņš joprojām pieprasa atļauju piedalīties pārgājienā. Ceļojumu aģents atsakās, norādot, ka Džons nav informējis par savu invaliditāti. Tā vietā aģents piedāvā Džonam tikai aģentūras apmaksātu biļeti no Melburnas uz Sidneju.

Brīdis, kurā Džons atgūst samaņu pēc lidmašīnas avārijas, atkārtojas. Viņš ar grūtībām pieceļas kājās un priecājas, kad Džeks viņu pasauc palīgā ievainotajam pasažierim.

## Lomās

### Galvenie varoņi

* Metjū Fokss — Džeks Šepards
* Evandželīna Lilī — Keita Ostena
* Horhe Garsija — Hugo "Hērlijs" Rejess
* Džošs Holovejs — Džeimss "Sojers" Fords
* Navīns Endrūss — Saīds Džara
* Daniels Dejs Kims — Džins Kvons
* Jundžina Kima — Sun Kvona

* Terijs O'Kvīns — Džons Loks
* Herolds Perino — Maikls Dosons
* Malkolms Deivids Kellijs — Volts Dosons
* Megija Greisa — Šenona Rezerforda
* Īens Somerholders — Būns Karlails
* Dominiks Monahans — Čārlijs Peiss
* Emīlija de Ravina — Klēra Litltone

### Otrā plāna varoņi

* Laverna S. Koldvela — Roza Nedlere
* suņuks Medisone — suns Vinsents
* Dastins Vačmens — Skots Džeksons
* Džims Mocarela — Džeroms
* Šons Duglass Hobans — Dags
* Džons Terijs — cilvēks tumšā uzvalkā

* Kriss Kandela — Kreigs
* Mārdžorija Marjane — Beta
* Braiens Sato — Ričards
* Bilijs Galions — Loka priekšnieks Rendijs Neišans
* Stīvens Rafertijs — Vorens Goldbergs

## Ārējās saites